**Előterjesztés**

**A Litéri Közös Önkormányzati Hivatalnál foglalkoztatott közszolgálati
tisztviselők 2022. évi illetményalapjáról szóló rendelet elfogadása**

**Tisztelt Képviselő-testület!**

Magyarország 2022. évi központi költségvetéséről szóló 2021. évi XC. törvény 62. § (6) bekezdése alapján szóló A közszolgálati tisztviselőkről szóló 2011. évi CXCIX. törvény 132. §-a szerint az illetményalap összegét évente az állami költségvetésről szóló törvény állapítja meg, mely 2022. évben továbbra is 38 650 forint.

Az állami bértábla bevezetése óta a Hivatal köztisztviselőinek illetménye messze elmaradt az állami tisztviselők, ügykezelők illetményétől.

A helyi önkormányzat képviselő-testülete rendeletben a 2022. évben - az önkormányzat saját forrásai terhére - a képviselő-testület hivatalánál foglalkoztatott köztisztviselők vonatkozásában - a közszolgálati tisztviselőkről szóló 2011. évi CXCIX. törvényben foglaltaktól eltérően - az magasabb összegben is megállapíthatja az illetményalapot.

A magasabb illetményalap szerint megállapított havi illetmény nem haladhatja meg a Központi Statisztikai Hivatal által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset tízszeresét. Személyi illetmény esetén e bekezdés szabályai akként alkalmazandók, hogy pótlék ez esetben sem fizethető.

Ahhoz, hogy a szakmailag kiemelkedő munkát végző köztisztviselőket továbbra is meg tudjuk tartani, illetve az újonnan jelentkezők számára anyagi megfontolások mentén is vonzóvá tegyük a nálunk kínálkozó munkalehetőséget, célszerűnek mutatkozik az illetményeket (folyamatosan) rendezni, szinten tartani.

Fentiek alapján kérem a Tisztelt Képviselő-testületet, hogy a 2022. évi illetményalapot a csatolt rendelet-tervezet szerint szíveskedjen megállapítani!

Litér, 2021. november 18.

 Bencze Éva

 jegyző

**Litér Község Önkormányzat Képviselő-testületének**

**……./2021. (XI…….) önkormányzati rendelete**

**a Litéri Közös Önkormányzati Hivatalnál foglalkoztatott**

**közszolgálati tisztviselők 2022. évi illetmény alapjáról**

Litér Község Önkormányzatának Képviselő-testülete a Magyarország 2020. évi központi költségvetéséről szóló 2021. évi XC. törvény 62. § (6) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

1. § A Litéri Közös Önkormányzati Hivatal közszolgálati tisztviselőinek illetményalapját 2022. évben 60.000.- Ft-ban állapítja meg.

2. § Ez a rendelet 2022. január 1. napján lép hatályba, és 2022. december 31. napján hatályát veszíti.

 Varga Mihály Bencze Éva

 polgármester jegyző

**Litér Község Önkormányzat Képviselő-testületének**

**a Litéri Közös Önkormányzati Hivatalnál foglalkoztatott**

**közszolgálati tisztviselők illetmény alapjáról szóló**

**…./2021. (XI…….) önkormányzati rendelet**

**indoklása és hatástanulmány**

**ÁLTALÁNOS INDOKLÁS**

Magyarország 2022. évi központi költségvetéséről szóló 2021. évi XC. törvény 62. § (6) bekezdésében kapott felhatalmazás alapján Királyszentistván Község Önkormányzata módosította a Litéri Közös Önkormányzati Hivatalnál dolgozó közszolgálati tisztviselők illetményalapját.

A Litéri Közös Önkormányzati Hivatalnál dolgozó közszolgálati tisztviselők illetmény alapja évek óta nem emelkedett, miközben a leterheltségük évről-évre nő. Királyszentistván Község Önkormányzata a 2021. évi XC. törvény 62. § (6) bekezdésében kapott felhatalmazás alapján úgy döntött, hogy a Közös Hivatal dolgozóinak a közszolgálati pályán történő megtartása, valamint erkölcsi és anyagi megbecsülése érdekében továbbra is szinten tartja a közszolgálati köztisztviselőinek illetményalapját, ezért megalkotja a Litéri Közös Önkormányzati Hivatalnál foglalkoztatott közszolgálati tisztviselők illetmény alapjáról szóló rendeletét.

A rendelet alkalmazásához szükséges személyi, szervezeti, tárgyi és pénzügyi feltételek rendelkezésre állnak

**HATÁSTANULMÁNY**

**1. A rendelet társadalmi, gazdasági, költségvetési hatásai**

Az illetményalap emelésével hosszútávon biztosítható a Közös Hivatalban a szakképzett munkaerő.

A rendelet elfogadásával a Közös Hivatal költségvetésében a személyi előirányzata növekszik. Fedezetet a központi költségvetés, továbbá az önkormányzati érdekeltségi alap biztosít.

**2. Környezeti és egészségi következmények**

A rendeletben foglaltaknak közvetlen környezeti és egészségi hatásai nincsenek.

**3. Adminisztratív terheket befolyásoló hatásai**

A rendelet alkalmazása az adminisztratív terheket nem befolyásolja, a rendeletben foglaltak a közös hivatal részére egyszeri többlet adminisztratív terhet jelent.

**4. A rendelet megalkotásának szükségessége, a rendeletalkotás elmaradásának várható következményei**

A Közös Önkormányzati Hivatalban dolgozó közszolgálati tisztviselők közszolgálati pályán történő megtartása, erkölcsi és anyagi megbecsülése.

**5. A rendelet alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges feltételek rendelkezésre állnak az önkormányzatoknál.